Motordiefstalsindikaat oopgevlek‘n Bakkie waarop beslag gelê is. Foto: Verskaf Die Limpopo-polisie het Woensdagaand ŉ sindikaat oopgevlek wat gesteelde en gekaapte voertuie van Suid-Afrika na Zimbabwe smokkel. Lt.kol. Moatshe Ngoepe, polisiewoordvoerder, het Donderdag gesê ŉ intelligensiegedrewe klopjag is deur verskeie eenhede van die polisie op ŉ gebied naby die Beitbrug-grenspos buite Musina uitgevoer. “Die sindikaat het oor die afgelope tyd gesteelde voertuie oor die Limpoporivier van Suid-Afrika na Zimbabwe gesmokkel,” het Ngoepe gesê. “Vyf mense is tydens die klopjag in hegtenis geneem en die polisie het beslag gelê op vier voertuie wat glo na Zimbabwe op pad was.” Die verdagtes, onderskeidelik 31, 32, 33, 36, en 40 jaar oud, is van Senwabarwana, Musina en Soshanguve, noord van Pretoria. Drie van die vier voertuie is in Pretoria as gekaap of gesteel aangemeld. Die verdagtes sal na verwagting Donderdag in die Musina-landdroshof verskyn op aanklagte van die besit van gesteelde voertuie. Die ondersoek duur voort.